Arus yang deras naik perlahan-lahan dari jurang yang amat dalam
ke tengah-tengah lautan terbesar di dunia...
DICERITAKAN OLEH BARACK OBAMA
...menenangkan paus kelasa keletihan
yang baru menjadi ibu.
Paus kelasa itu merentasi 4,800 kilometer lautan terbuka untuk melahirkan anak
di perairan tropika yang tenang ini.
Paus kelasa bijak dan sensitif.
Di sini, paus menikmati ketenangan dan masa yang diperlukan
untuk mewujudkan ikatan ibu dan anak paus.
Pelukan membantu mengesahkan ikatan paling kuat alam semula jadi.
Tapi paus tak boleh kekal.
Jika ribut melanda di lautan terbuka,
paus boleh terpisah.
Jadi, paus berenang ke satu-satunya tempat berlindung di Pasifik Tengah ini,
kepulauan Hawaii.
Perjalanan ke sana berbahaya.
Kelasa jantan meronda di sekeliling pulau,
mengetahui bahawa paus betina yang datang akan bersedia untuk membiak
dan berbaloi untuk dikejar.
Anak paus seberat dua tan itu tak sedar akan bahaya.
Tapi anak paus boleh terbunuh atau terpisah
dalam serbuan kawanan paus jantan seberat 40 tan.
Jadi, ibu paus berbisik, cuba untuk tidak didengari.
Melindungi anak paus menjadi keutamaan.
Tapi si kecil mahu bermain.
Percikan air mendedahkan anak dan ibu paus.
Pemburuan pun bermula.
Paus jantan memecut sehingga 24 kilometer sejam.
Sedozen pesaing mula bersaing untuk ibu paus
dalam pecutan berahi.
Dengan anak paus di belakang, ibu paus tidak dapat lari.
Ibu paus tertangkap.
Ibu paus cuba melindungi anak paus
dalam pertarungan paus jantan.
Lapan puluh tan lemak dan otot bertembung.
Ibu paus guna sirip pektoral sepanjang empat meter
untuk menghalang paus jantan yang terlalu dekat.
Ibu paus buat yang termampu untuk melindungi si kecil.
Anak paus mula penat.
Tapi perairan cetek mula kelihatan.
Kemudian, paus jantan paling besar datang semula
dan membebaskan buih pelindung.
Buih itu menyerlahkan dominans,
menunjukkan paus jantan masih ada tenaga.
Mengusir pesaing yang terlalu dekat.
Memberi peluang kepada ibu dan anak paus untuk menyelam pergi.
Ibu paus biarkan paus jantan menghantar ke tempat selamat.
Dengan perlindungan itu, ibu dan anak paus bertenang.
Jika paus jantan bersabar, mungkin ibu paus akan mengawan.
Tapi anak paus masih menjadi keutamaan.
Sekarang, anak paus boleh menyusu dengan tenang
dan main dengan selamat...
membuat percikan sesuka hati.
Dalam masa beberapa bulan, ibu paus dan anak paus,
bersama paus kelasa Hawaii yang lain,
akan memulakan pengembaraan ke utara
ke kawasan dipenuhi makanan pada musim panas
sejauh separuh lautan.
Lautan kita sangat luas sehingga ia menentukan warna planet kita.
Sepanjang sejarah manusia,
ia menjadi pintu masuk ke tempat yang tak diketahui.
Sehingga hari ini, permukaan laut menjadi portal ke dunia lain.
Dunia penuh misteri
dan drama,
dihuni oleh makhluk yang sangat bijak
dan jarang dilihat
yang kita baru saja mula untuk kenali.
Tapi ketika dunia melalui perubahan yang tak pernah berlaku,
begitu juga lautan kita.
Kita akan saksikan cara luar biasa untuk terus hidup...
apabila kita menghadapi dunia yang berubah pantas ini bersama.
Kita akan merasai cabaran,
mendedahkan rahsia
dan menerokai kehidupan seakan-akan kita
yang kita tidak pernah terduga.
Tidak pernah ada masa yang lebih penting untuk kita meneroka keajaiban,
kejutan,
dan kegembiraan hidup merentasi lautan kita.
Pengembaraan bermula di hamparan biru yang meliputi hampir satu pertiga planet.
LAUTAN PASIFIK
Antara semua lautan kita, Pasifik paling besar dan paling dalam.
Banyak arus berpusar dalam lautan luas ini,
tapi ada satu menyatukan semua.
Ia sebahagian daripada peredaran air paling berkuasa di bumi.
Kita memanggilnya arus lautan global
dan ia menghidupkan Pasifik dengan cara yang menakjubkan.
Seperti di terumbu Pasifik Barat,
ia memberi sokongan
kepada hidupan laut yang sangat pelbagai.
Ia habitat ikan paling terkenal di dunia.
Ikan badut.
Bersama keluarga.
Ikan badut hidup di dalam buran di tepi terumbu karang
dengan pemandangan laut.
Arus deras menyegarkan batu karang yang membina dunia ini,
membolehkan ia hidup subur
dengan membawa air bersih beroksigen
dari lautan terbuka ke habitat ikan.
Itu yang diperlukan ikan badut.
Sebab tidak lama lagi, ikan badut ini akan menjadi ayah.
Si ibu mengeluarkan lebih 100 telur berharga
dan kini tugas ayah untuk menjaga telur.
Maksudnya, pastikan anak ikan tidak kotor,
membersihkan kotoran dan pasir
dan menyediakan penjagaan sepanjang masa.
Terumbu ini penuh dengan pemangsa,
dan buran yang dijaga baik akan melindungi keluarga ikan dengan tentakel menyengat,
selagi si ayah melakukan tugas
dan pastikan semuanya sangat bersih.
Tapi membuat kerja rumah dengan baik
dan pastikan telur bersih merupakan tugas yang sukar.
Terutamanya hari ini.
Hanyutan batu terapung.
Itu tanda kuasa unsur semula jadi.
Sebab di tempat yang jauh,
ada gunung berapi dasar laut meletup,
menghasilkan pumis,
berbilion batu gunung berapi dipenuhi gas,
yang boleh dibawa sejauh beribu batu
oleh arus lautan global.
Ini mimpi buruk si ayah baru.
Tapi untuk jangka panjang, kotoran bermanfaat kepada kejiranan ini.
Sebab pumis akan melarut perlahan-lahan,
membebaskan nutrien yang menyokong perkembangan dan pertumbuhan.
Rupanya, sedikit kotoran tak begitu teruk.
Ke mana saja ia mengalir, arus deras membawa manfaat yang luar biasa
dan di Pasifik, laluan arus dipandu oleh kuasa besar.
Kuasa yang boleh membentuk gunung.
Rangkaian gunung berapi aktif sepanjang 40,000 kilometer
dikenali sebagai Lingkaran Gunung Berapi,
mengelilingi lautan.
Dari Pasifik Barat, ia membentuk garis pantai bergunung-ganang
yang memandu lingkaran arus deras ke utara,
membawa lebih 50 juta tan air tropika setiap saat
menuju ke kepulauan Jepun,
dan menghangatkan air di sekeliling sehingga 27 darjah Celsius.
Cukup untuk mengekalkan terumbu karang tropika
jauh ke utara berbanding tempat lain di bumi.
Sotong katak broadclub muda
sedang mencari pasangan.
Sebab hari ini permulaan acara tahunan Tarian Sotong Katak
pada musim bunga apabila air hangat
membantu mencetuskan keinginan mencari pasangan.
Sotong katak memiliki kebolehan menakjubkan
untuk meluahkan perasaan melalui kulit.
Tapi kuasa hebat ini juga boleh menjadi kelemahan.
Terutamanya apabila agak cemas tentang janji temu pertama.
Seekor sotong betina menarik perhatian.
Bertenang.
Ini dia.
Sotong menghampiri,
otaknya berhubung terus dengan beribu-ribu piksel di kulitnya,
untuk berkata,
"Hai. Aku hebat, tenang dan relaks."
Itu yang sotong betina cari.
Tapi masalah pun datang.
Kawanan sotong jantan gagah menunjukkan keagresifan.
Pergerakan angkuh dan jalur kuda belang menunjukkan kemarahan
dan tidak teragak-agak untuk menyerang.
Sotong jantan muda ditinggalkan.
Tapi seperti Hulk, jangan buat sotong muda marah.
Sotong lain takkan suka sotong muda marah.
Serta-merta sotong muda mengeluarkan jalur kuda belang terang.
Dengan letusan kemarahan,
sotong muda menakutkan pesaing.
Sotong muda kembali kepada betina.
Tapi sotong betina tak minat jantan gagah.
Untuk memenangi sotong betina, sotong muda perlu tenang.
Jadi, dalam persembahan menakjubkan,
sotong jantan memisahkan personaliti.
Sotong muda tunjukkan ton yang tenang kepada sotong betina
sementara jalur gagah ditunjukkan kepada pesaing.
Akhirnya, dengan pengurusan kemarahan, kuasa hebat menjadi kelebihan.
Menunjukkan ciri jantan gagah, tapi sensitif.
Akhirnya, sotong betina berasa kagum.
Keadaan bergerak pantas di dunia sotong.
Tak lama lagi, sotong memulakan keluarga.
Sotong betina bertelur
dan telur itu dihangatkan dan dioksigenkan oleh arus.
Dari sini, arus deras juga mengubah wataknya,
menjadi kaya dengan mineral apabila ia melepasi gunung berapi aktif
yang menandakan sempadan utara Lingkaran Gunung Berapi.
Supaya apabila tiba di Alaska tiga tahun kemudian,
ia membantu menyediakan jamuan tahunan.
Paus kelasa.
Kawanan paus mengembara dari Hawaii untuk ganjaran bermusim ini.
Tapi tangkapan ikan tidak seperti dulu.
Sebab pada masa kini, biasanya kapal nelayan kita sampai dulu.
Selera kita untuk ikan bermakna
pemangsa marin mesti bersaing dengan kita.
Tapi dua ekor paus mencurigakan ini ada tempat rahsia.
Serta rancangan
untuk mengakali manusia.
Dengan mencuri ikan
dari tempat penetasan salmon.
Jaring-jaring ini mengandungi 14 juta salmon muda
yang akan dibebaskan untuk menyokong pemulihan hidupan liar.
Kenapa melawan armada nelayan apabila ada hidangan bufet yang tersedia?
Tapi ini kubu kuat perikanan.
Tentu pengawal akan sedar kehadiran paus sepanjang 15 meter.
Tak seperti pencuri kecil.
Nampak macam misi yang mustahil.
Tapi pasangan licik ini telah lama meninjau tempat ini.
Paus ini ada rancangan
untuk menyerang sebaik saja tempat penetasan melepaskan salmon muda.
Langkah pertama, pilih masa yang betul
dan jangan menonjol.
Apabila pantai nampak selamat,
jaring pun dibuka.
Bunyi rantai seperti loceng makan malam,
menyedarkan ikan paus yang ganjaran sedang bergerak.
Langkah kedua, pecah masuk sebelum salmon muda keluar.
Hanya perlu pecah masuk dan ambil,
tapi kebanyakan ikan terlepas dan berserakan ke laut.
Jadi, langkah terakhir ialah melepaskan jaringan buih,
yang menyembunyikan muslihat makan baru,
menggunakan sirip pektoral untuk mengepung ikan
ke kawasan yang lebih kecil.
Dalang penjenayah ini telah melakukan rompakan sempurna,
walaupun banyak salmon terlepas untuk menambah populasi.
Akhirnya, manusia tak boleh buat apa-apa
untuk menghalang pencuri seberat 40 tan di lautan.
Apabila arus mula menyusuri pantai selatan,
arus yang sejuk dan subur
memperkaya pantai barat gunung berapi di Amerika Utara,
menyokong hutan kelp gergasi,
ada yang menjulang sehingga 55 meter di atas dasar laut,
habitat pelbagai kehidupan yang menakjubkan.
Setiap kedalaman ada penghuni.
Singa laut berenang melalui dahan.
Memerang laut berehat di kanopi
dan makan di lantai hutan,
yang beri perlindungan untuk dunia invertebrat mempesonakan.
Pengaruh arus juga mengubah kehidupan di luar lautan.
Arus mengekalkan hutan hujan pantai seluas beribu batu
termasuk pokok tertinggi di bumi.
Pokok ini hanya tumbuh di sini, di mana arus menyejukkan udara,
meliputi pokok dengan kabus laut dan menurunkan hujan renyai,
membantu menyejukkan garis pantai ini.
Apabila arus tiba di Los Angeles,
ia jadi perlahan,
dan beberapa hari pada musim panas yang tenang,
lapisan permukaan cukup hangat
menyediakan pentas untuk persembahan hebat.
Cahaya yang menakjubkan ini dipanggil biopendarcahaya,
kilauan berbilion plankton mikroskopik.
Apabila setiap satu terganggu, ia memancarkan kerlipan cahaya.
Itulah yang ditunggu oleh singa laut California ini.
Apabila kawanan ikan tamban memakan plankton,
ia menyala
lalu menonjol dan mencuri tumpuan.
Semua aktiviti ini menarik dolfin ke kenduri itu.
Bunga api semula jadi menghasilkan cahaya sehingga menarik pemangsa waktu siang.
Siapa sangka?
Salah satu pertunjukan cahaya terhebat alam,
bersembunyi di depan mata,
di sebalik cahaya terang Los Angeles.
Apabila arus deras mengalir menuju kawasan tropika,
ada yang melencong ke laut padang pasir.
Teluk Mexico di California.
Dengan pembekalan air berterusan,
arus menjadikan teluk sentiasa subur dan sejuk.
Tempat yang digelar akuarium dunia,
kerana kepelbagaian ikan.
Tapi tak semua ikan mahu berada dalam kawanan.
Di bawah beting,
terdapat dunia kecil yang menyediakan tempat lebih peribadi.
Ikan bleni isyarat ini sedang mencari pasangan.
Beberapa ekor jantan sepanjang 5 cm ingin bersaing untuk perhatian.
Tapi bleni betina hanya minat jantan paling kuat
paling besar
dan paling cantik.
Jadi, cara terbaik buat pilihan
adalah dengan menganjurkan majlis tarian
untuk mencari si jantan dengan rentak,
gaya
dan stamina terbaik.
Setiap bleni menambah gerak tari unik, cuba mengatasi satu sama lain.
Regangan hebat.
Gerakan lancar.
Tapi apa keputusannya?
Ikan itu ada bakat?
Okey.
Bleni betina kata "tidak".
Tapi tak perlu terlalu kejam di lantai tarian.
Ada seekor lagi bleni betina.
Parti boleh berlangsung sepanjang hari
di ruang tari paling eksklusif di Mexico.
Arus lautan global bergerak meninggalkan Amerika
dan menuju ke Pasifik Tengah.
Di lautan ini,
pelayar perlu mencari makanan di kawasan yang luas
dan mengambil kesempatan untuk bergerak mengikut arus.
Seperti dolfin pemintal ini.
Mudah untuk terpisah di lautan luas ini.
Jadi, dolfin membuat putaran sehingga tiga meter di udara.
Percikan yang bising membantu menyatukan dolfin.
Jadi, dolfin boleh berenang dalam kawanan sehingga 5,000 ekor.
Di sini, jauh di bawah ombak,
Lingkaran Gunung Berapi menghasilkan gunung berapi dasar laut
dan bolong laut dalam
yang mengubah struktur dasar laut itu sendiri,
dan memberi kesan kepada haiwan yang berenang jauh di atas.
Pari manta yang bergerak mengikut arus.
Sayap selebar lapan meter membolehkan pari manta mengembara lautan dengan mudah.
Pari manta menuju ke pertemuan rahsia dalam lautan biru.
Gunung laut yang muncul dari jurang yang amat dalam.
Satu daripada lebih 30,000 puncak tersembunyi di bawah permukaan Pasifik.
Dibina daripada lava, setiap satu memiliki ciri-ciri magnet yang unik
daripada logam bumi tersembunyi di dalam
yang pari manta dapat kesan
menggunakan deria dikongsi dengan konspesies.
Yu.
Ini membolehkan gunung laut menjadi tempat pertemuan.
Peluang yang jarang ditemukan oleh pengembara laut solo untuk bersosial.
Tapi manusia telah mengeksploitasi banyak gunung laut ini
dan menangkap semua ikan.
Sejak 50 tahun yang lalu,
jumlah jerung telah berkurangan sebanyak 90 peratus
di beberapa bahagian Pasifik,
lalu merosakkan ekosistem yang rapuh.
Hanya dengan melindungi gunung laut,
kita boleh melihat ikan-ikan ini memperkaya
kehidupan merentasi Pasifik Tengah.
Mengingatkan kita betapa melimpahnya sumber lautan kita
apabila kita memilih untuk melindunginya.
Tujuh puluh lima peratus aktiviti gunung berapi berlaku di dasar laut.
Tapi setiap beberapa tahun, gunung berapi menembusi permukaan,
mencipta pulau baru apabila lahar keluar dari kerak bumi.
Apabila lahar mengalir ke laut,
ia menyejuk dengan cepat, menghasilkan pantai bergerigi.
Sejauh 965 kilometer dari Ecuador,
rangkaian pulau gunung berapi terbentuk dalam laluan arus lautan global.
Galápagos.
Gunung berapi aktif di pulau ini menghasilkan garis pesisir yang rumit
dan peluang untuk pemangsa bijak.
Singa laut Galápagos
dan keluarga.
Anak singa laut masih terlalu muda untuk mencari makanan.
Jadi, ibu dan ayah
perlu memburu.
Singa laut memilih habitat
di batu gunung berapi keras ini atas sebab yang baik.
Ia terlindung dari lautan terbuka oleh lelurah berselirat dan teluk cetek.
Tapi singa laut boleh masuk
ke beberapa kawasan laut yang dipenuhi ikan di Pasifik Tengah.
Apabila arus deras bertembung kepulauan gunung berapi ini,
ia menolak air kaya nutrien ke atas,
menyuburkan permukaan
dan meningkatkan jumlah hidupan di luar pesisir.
Tapi bagi singa laut,
membawa makanan ini kembali kepada anak tidak akan mudah.
Sebab singa laut ada pesaing.
Yu sirip hitam.
Julang air menarik tuna sirip kuning, salah satu ikan terpantas di laut,
mencapai kelajuan 64 kilometer sejam.
Tak mungkin singa laut boleh tangkap tuna di sini.
Tuna biasanya mengelak air cetek.
Jadi, singa laut berenang pantas
untuk menghalang tuna dan memaksa tuna menuju ke pantai.
Singa laut bekerjasama untuk mendorong tuna ke aliran lahar lama,
masuk ke dalam perangkap.
Sekarang, singa laut ada kelebihan.
Tapi bau darah menyedarkan pesaing.
Singa laut dapat tangkapan, tapi dikelilingi oleh yu.
Satu gigitan boleh melukai singa laut sehingga tak mampu menjaga keluarga.
Setelah semuanya selesai, singa laut tak cedera.
Tapi makanan hilang.
Tapi anak singa laut perlu makan.
Jadi, ibu tak berputus asa.
Yu pun tahu.
Satu-satunya peluang singa laut
adalah untuk mendorong tuna ke tempat yu tak boleh ikut.
Terus keluar dari laut.
Akhirnya, anak singa laut dapat makanan yang diperlukan,
semuanya sebab kemahiran memburu unik si ibu dan si ayah,
yang hanya dilihat di sini
di Galápagos.
Arus lautan global terus menghidupkan seluruh Pasifik,
hanya empat tahun untuk merentasi
kawasan lautan terbuka paling luas di bumi,
iaitu Pasifik Selatan dengan kelebaran lebih 19,000 kilometer.
Tempat penyu hijau mencari makanan.
Penyu hijau sedang mendengar bunyi ombak dari jauh.
Gelombang besar, didorong oleh angin, menghempas perairan cetek,
menghasilkan ombak terbesar di dunia.
Bukan tempat untuk yang lemah.
Sebab di bawah ombak Polinesia ini,
amat mencabar,
apabila setiap ombak besar membawa beratus-ratus tan air laut.
Manusia meluncur ombak di sini berabad-abad lamanya,
tapi nenek moyang penyu ini meluncur ombak lebih lama sebelum kita.
Penyu tahu cara menghadapi ombak.
Tak macam seseorang.
Lagipun, penyu bukan datang meluncur.
Penyu datang cari makanan.
Penyu tahu alga terbaik tumbuh di tempat tiada karang,
dalam zon impak, di tempat ombak menghempas.
Disebabkan kemahirannya, penyu dapat makanan yang terbaik.
Semua hidupan di Pasifik Selatan perlu berdepan kuasa alam paling berkuasa.
Ketika gunung berapi meletup di Tonga pada tahun 2022,
ia membebaskan tenaga bersamaan dengan 1,000 bom atom,
mengejutkan seluruh planet.
Tapi dalam keadaan huru-hara begini,
peranan mengejutkan Lingkaran Gunung Berapi dapat dilihat.
Selama berjuta tahun,
letusan telah mencipta legasi lebih daripada 20,000 pulau syurga.
Setiap satu merupakan syurga kehidupan,
membantu makhluk tersebar jauh di Pasifik Selatan.
Sangat jarang sekali,
Lingkaran Gunung Berapi bergabung dengan arus deras
untuk melindungi pengembara jarak jauh
dengan membawa apungan pumis,
menawarkan laluan selamat kepada pengembara tumpang.
Walaupun jauh ke Terumbu Sawar Besar Australia.
Kembali ke tempat perjalanan bermula,
terumbu karang di Pasifik Barat.
Habitat baru, tempat penghanyut akhirnya boleh menetap.
Jika dapat tempat dalam kalangan penghuni asal.
Dalam pengembaraan kita di Lautan Pasifik,
arus lautan global telah membantu mengubah
sifat pemusnah Lingkaran Gunung Berapi
menjadi kuasa yang kuat untuk kehidupan.
Tapi pelayaran epik selama seribu tahun
merentasi lautan kita,
baru saja bermula.
Seterusnya,
arus mengalir ke Lautan Hindi.
Berwarna-warni dan menakjubkan,
tapi penuh persaingan.
Apabila berdepan impak dunia kita yang semakin meningkat,
yang paling bijak
akan mencari cara baru
untuk terus hidup.
Terjemahan sari kata oleh Bibi Ellyvine